b'\n_START_ARTICLE_\nReconquesta finlandesa de l\'istme de Car\xc3\xa8lia (1941)\n_START_SECTION_\nEstabliment inicial de forces\n_START_PARAGRAPH_\nEntre l\'Ex\xc3\xa8rcit de Car\xc3\xa8lia i el Golf de Finl\xc3\xa0ndia hi havia 3 Cossos finlandesos: el II Cos (divisions 2a, 15a i 18a), al nord del riu Vuoksi; el V Cos (  10a divisi\xc3\xb3), i el IV Cos (divisions 4a, 12a i 8a), defensant la costa. El V Cos Finland\xc3\xa8s va ser dissolt, i la 10a Divisi\xc3\xb3 va ser afegida al IV Cos (Tinent general Karl Lennart Oesch), i a finals de juliol al II Cos (Major General Taavetti Laatikainen) com a reserva._NEWLINE_Pel costat sovi\xc3\xa8tic hi havia el 19\xc3\xa8 Cos de Fusellers (divisions de fusellers 142a i 115a; el X Cos Mecanitzat (21a Blindada 24a Blindada i la 198a Motoritzada) en reserva i la 22a Regi\xc3\xb3 Fortificada de Car\xc3\xa8lia, amb mida de divisi\xc3\xb3, que defensava la costa. El X Cos Mecanitzat va ser enviat a finals de juny de l\'istme de Car\xc3\xa8lia al sud-oest de Leningrad per fer front a l\'avan\xc3\xa7 alemany, per\xc3\xb2 deix\xc3\xa0 la 198a Motoritzada com a \xc3\xbanica reserva sovi\xc3\xa8tica. _NEWLINE_En un inici, ambd\xc3\xb3s b\xc3\xa0ndols es mostraren a la defensiva, i nom\xc3\xa9s es realitzaven petits atacs a nivell de companyia o batall\xc3\xb3, per millorar les pr\xc3\xb2pies posicions. La manca de reserves comport\xc3\xa0 la retirada dels sovi\xc3\xa8tics fins a posicions m\xc3\xa9s defensables al nord del front, continuant fortificant-se en profunditat, creat punts forts en fusta, cavant trinxeres i plantant camps de mines, tot i que els finlandesos seguien avan\xc3\xa7ant per mantenir el contacte amb l\'enemic. La quietud es va mantenir fins al 31 de juliol, quan s\'inici\xc3\xa0 l\'ofensiva finlandesa.\n_START_SECTION_\nAvan\xc3\xa7 cap al llac Ladoga\n_START_PARAGRAPH_\nEls treballs sovi\xc3\xa8tics de fortificaci\xc3\xb3 s\'havien concentrat a la rodalia del riu Vuoski i a les carreteres, de manera que els finlandesos concentraren les seves forces en els estrets i profunds passos enmig dels terrenys forestals sense carreteres, recolzats pel treball dels enginyers construint carreteres temporals enmig dels boscos i sobre els pantans. La 18a Divisi\xc3\xb3 (coronel Pajari) atac\xc3\xa0 pel bosc conta la secci\xc3\xb3 m\xc3\xa9s septentrional de la 115a Divisi\xc3\xb3 sovi\xc3\xa8tica, assegurant un nus de carreteres i avan\xc3\xa7ant de nou pel bosc fins a la nova carretera, on tornaren a fer el mateix. Els nusos de carreteres eren ocupats per unitats m\xc3\xa9s fortes, que hagueren de defendre\'ls contra els diversos contraatacs sovi\xc3\xa8tics, sovint recolzats per tropes blindades. Durant un d\'aquests contraatacs, el soldat Vilho R\xc3\xa4tt\xc3\xb6 captur\xc3\xa0 un can\xc3\xb3 anti-tanc, amb el que aconsegu\xc3\xad destruir 4 tancs enemics, guanyant la primera Creu de Mannerheim concedida a un soldat ras. _NEWLINE_Finalment, el 4 d\'agost, els finlandesos aconseguiren encerclar i capturar la carretera d\'Ilmee, travessant-la i obligant als sovi\xc3\xa8tics a abandonar les seves posicions ja establertes entre Ilmee i la frontera._NEWLINE_L\'amena\xc3\xa7a principal de la 15a Divisi\xc3\xb3 (coronel Hersalo) va ser contra el 558\xc3\xa8 Regiment d\'Infanteria sovi\xc3\xa8tic, pertanyent a la 142a Divisi\xc3\xb3, concentrant l\'atac principal contra una secci\xc3\xb3 de nom\xc3\xa9s 2 kil\xc3\xb2metres d\'ample, on es concentr\xc3\xa0 la majoria de l\'artilleria. Despr\xc3\xa9s de trencar les fortificacions frontereres, avan\xc3\xa7aren 5 kil\xc3\xb2metres pel bosc abans d\'anar cap a la carretera i sobrepassant les defenses sovi\xc3\xa8tiques, que quedaren encerclades i van ser capturades una a una. Despr\xc3\xa9s de 6 dies d\'avan\xc3\xa7, la 15a divisi\xc3\xb3 es trobava a nom\xc3\xa9s 3 kil\xc3\xb2metres del ferrocarril Viipuri-Sortavala, i a 15km de la punta occidental del llac, prop d\'a\xc3\xafllar a les tropes sovi\xc3\xa8tiques al costat occidental. La 2a divisi\xc3\xb3 (coronel Blick) decid\xc3\xad encerclar dos batallons del 461\xc3\xa8 regiment que defensaven el poble de Tyrj\xc3\xa4, envoltant-lo per l\'est i empenyent als defensors cap al llac Tyrj\xc3\xa4nj\xc3\xa4rvi, usant el 7\xc3\xa8 regiment, mentre que el 28\xc3\xa8 travessava el poble i avan\xc3\xa7ava cap al sud. Mentre que estaven recolzats per l\'artilleria, els sovi\xc3\xa8tics aconseguiren mantenir-se durant 4 dies, abans que l\'encerclament fos complert. Alguns homes aconseguiren fugir a trav\xc3\xa9s dels boscos, per\xc3\xb2 la majoria d\'ells i el seu equipament pesat van quedar atrapats al poble. Els finlandesos tamb\xc3\xa9 van patir moltes baixes durant els combats, i el 7\xc3\xa8 regiment d\'infanteria reb\xc3\xa9 el sobrenom de Tyrj\xc3\xa4n rykmentti ("Regiment de Tyrj\xc3\xa4"). La captura de Tyrj\xc3\xa4 obr\xc3\xad la ruta cap al nus ferroviari de Elisenvaara, i el 5 d\'agost les primeres unitats finlandeses arribaren al ferrocarril Viipuri-Sortavala._NEWLINE_El comandant del 23\xc3\xa8 Ex\xc3\xa8rcit Sovi\xc3\xa8tic, tinent general Gerasimov, orden\xc3\xa0 el 4 d\'agost que la 198a Motoritzada) finalitz\xc3\xa9s el seu contraatac prop de Sortavala i es mogu\xc3\xa9s cap al sud per atacar la 2a finlandesa, juntament amb la 142a de fusellers. Mentrestant, la 115a i la 43a haurien de tenir ocupades a les reserves finlandeses. Desafortunadament, amb aix\xc3\xb2 no hi va haver prou, i la 115a hagu\xc3\xa9 de retirar-se cap al riu Helisev\xc3\xa4njoki, on els turons i el riu formaven una bona posici\xc3\xb3 defensiva contra la 18a finlandesa. La 18a avan\xc3\xa7\xc3\xa0 cap al riu Helisev\xc3\xa4njoki i arrib\xc3\xa0 a la l\xc3\xadnia f\xc3\xa8rria Viipuri-Sortavala al nus de carreteres d\'Inkil\xc3\xa4 el 8 d\'agost. La 10a Divisi\xc3\xb3 (coronel Sihvo) reb\xc3\xa9 l\'ordre d\'avan\xc3\xa7ar entre la 15a i la 18a, i el 6 d\'agost va arribar al ferrocarril. La 10a divisi\xc3\xb3 continu\xc3\xa0 cap al ferrocarril K\xc3\xa4kisalmi-Hiitola, per\xc3\xb2 les forces sovi\xc3\xa8tiques aconseguiren mantenir tant la carretera com el ferrocarril oberts fins al 8 d\'agost, quan la 10a divisi\xc3\xb3 captur\xc3\xa0 el poble de Hiitola. Quan les primeres tropes de la 10a divisi\xc3\xb3 arribaren al llac Ladoga l\'endem\xc3\xa0, es va tallar la darrera connexi\xc3\xb3 terrestre fins a les tropes sovi\xc3\xa8tiques que defensaven la costa nord-oest del llac Ladoga. Els sovi\xc3\xa8tics intentaren obrir el setge amb diversos contraatacs llan\xc3\xa7ats el 10 i l\'11 d\'agost, per\xc3\xb2 no van tenir \xc3\xa8xit._NEWLINE_Mentrestant, el 28\xc3\xa8 regiment d\'infanteria finlandesa captur\xc3\xa0 el nus ferroviari a Elisenvaara el 9 d\'agost, quedant obertes les rutes de subministrament per ferrocarril des de Finl\xc3\xa0ndia. Despr\xc3\xa9s de la batalla de Tyrj\xc3\xa4, el 7\xc3\xa8 regiment pass\xc3\xa0 dos dies com a reserva de la divisi\xc3\xb3 abans de continuar l\'atac a trav\xc3\xa9s de la l\xc3\xadnia del tren fins a Lahdenpohja, que captur\xc3\xa0 el dia 8 i divid\xc3\xad les tropes sovi\xc3\xa8tiques al formar el cap de pont. El mateix dia, la 2a finlandesa va ser transferida al I Cos amb ordres de netejar el nord del cap de pont sovi\xc3\xa8tic; mentre que la 15a i la 10a netejaven el sud, on es trobaven la 142a de Fusellers i la 198a Motoritzada, a les que s\'orden\xc3\xa0 retirar-se fins a l\'illa Kilpolansaari de per a ser evacuades per mar. Aquesta retirada va ser executada ordenadament, i els finlandesos no pogueren encerclar formacions enemigues m\xc3\xa9s grans. L\'11 d\'agost, la 15a finlandesa captur\xc3\xa0 el nus ferroviari de Hiitola i, el dia 13, totes les forces sovi\xc3\xa8tiques s\'havien retirat dins a la pen\xc3\xadnsula de Huiskonniemi i a l\'illa de Kilpolansaari. Disposant d\'una superioritat a\xc3\xa8ria absoluta, els sovi\xc3\xa8tics aconseguiren retirar pr\xc3\xa0cticament a tots els homes i tot el material del cap de pont, i el 23 d\'agost, la 15a divisi\xc3\xb3 va quedar-se per fer pressi\xc3\xb3 als sovi\xc3\xa8tics, despr\xc3\xa9s d\'haver netejat tota la resta de racons de l\'illa.\n_START_SECTION_\nTravessa del riu Vuoksi\n_START_PARAGRAPH_\nLa intenci\xc3\xb3 sovi\xc3\xa8tica era comen\xc3\xa7ar una gran contraofeniva el 10 d\'agost, i el Vint-i-tres\xc3\xa8 Ex\xc3\xa8rcit havia rebut el refor\xc3\xa7 de la 265 Divisi\xc3\xb3 de Fusellers a la zona de R\xc3\xa4is\xc3\xa4l\xc3\xa4. L\'ofensiva anava dirigida contra les divisions 10a i 18a, i l\'objectiu era obrir camins a les tropes encerclades a la costa nord-occidental del llac Ladoga. Per coincid\xc3\xa8ncia, la 18a Divisi\xc3\xb3 havia estat descansant i reb\xc3\xa9 l\'ordre de seguir avan\xc3\xa7ant el mateix dia, de manera que quan s\'inici\xc3\xa0 l\'atac sovi\xc3\xa8tic a Inkil\xc3\xa4, els finlandesos comen\xc3\xa7aren el seu avan\xc3\xa7 a nom\xc3\xa9s 5km a l\'oest. Mentre que l\'atac sovi\xc3\xa8tic no aconsegu\xc3\xad guanyar terreny, els finlandesos aconseguiren tallar la ruta principal de subministraments sovi\xc3\xa8tica i, subseq\xc3\xbcentment, el contraatac finland\xc3\xa8s for\xc3\xa7\xc3\xa0 les tropes sovi\xc3\xa8tiques a retirar-se cap al sud mentre que lluitaven, i el 14 d\'agost, les primeres tropes finlandeses arribaren al riu Voksi a Antrea (avui Kamennogorsk), on continuaren netejant la riba oest del riu. Els sovi\xc3\xa8tics iniciaren a moure tropes del costat sud-occidental del Viipuri per defendre Enso (avui Svetogorsk) i contraatacaren a Antrea el 16 d\'agost; per\xc3\xb2 quan l\'atac fracass\xc3\xa0, els sovi\xc3\xa8tics es veieren for\xc3\xa7ats a evacuar la riba nord el dia 21. A la riba est, els finlandesos avan\xc3\xa7aren cap al sud i arribaren Vuosalmi a el 17 d\'agost i a la desembocadura septentrional del riu Vuoksi el 18 d\'agost. Immediatament, els finlandesos travessaren el riu uns pocs kil\xc3\xb2metres a l\'oest de Vuosalmi el 17 d\'agost, i el 20 ja havien assegurat la zona._NEWLINE_El contraatac sovi\xc3\xa8tic contra la 10a divisi\xc3\xb3 s\'inici\xc3\xa0 el 14 d\'agost, i aconsegu\xc3\xad emp\xc3\xa8nyer als finlandesos 28km al nord abans que els refor\xc3\xa7os finlandesos aconseguissn aturar-lo. La 10a divisi\xc3\xb3 abandon\xc3\xa0 la costa del llac al 36\xc3\xa8 regiment de la 15a divisi\xc3\xb3, i concentr\xc3\xa0 totes les seves forces a R\xc3\xa4is\xc3\xa4l\xc3\xa4 per fer front a la 265a sovi\xc3\xa8tica. El 15 d\'agost, la 10a finlandesa inici\xc3\xa0 el seu propi atac, durant el qual encercl\xc3\xa0 als defensors sovi\xc3\xa8tics a R\xc3\xa4is\xc3\xa4l\xc3\xa4 el dia 17 i la captur\xc3\xa0 l\'endem\xc3\xa0. Des d\'all\xc3\xa0 continu\xc3\xa0 netejant la riba esquerra de la desembocadura del Vuoksi. El 19 d\'agost, el 43\xc3\xa8 regiment continu\xc3\xa0 l\'atac cap al sud i arrib\xc3\xa0 al llac Suvanto dos dies despr\xc3\xa9s. Des d\'all\xc3\xa0 segu\xc3\xad juntament amb el 1r regiment cap a l\'est. Aquest moviment amena\xc3\xa7ava amb l\'encerclament de les tropes sovi\xc3\xa8tiques al nord de Vuoksi, i aquestes iniciaren la retirada de K\xc3\xa4kisalmi, que va ser capturada el 21. L\'atac segu\xc3\xad cap al sud, i petites unitats de tropes frontereres van poder retardar als atacans. El riu Taipaleenjoki i la costa del llac Ladoga van assolir-se el 23 d\'agost, per\xc3\xb2 els finlandesos no van poder travessar el riu en aquesta maniobra.\n_START_SECTION_\nCaptura de Viipuri i motti de Porlampi\n_START_PARAGRAPH_\nLa STAVKA reconegu\xc3\xa9 la seriositat de la situaci\xc3\xb3, i el 20 d\'agost orden\xc3\xa0 una retirada fins a una l\xc3\xadnia defensiva situada entre el costat sud-oest de Viipuri i cap al nord fins al riu Vioksi, i entre el llac Suvanto i el llac Lagoda a trav\xc3\xa9s del riu Vuoksi, tot i que era nova i no estava preparada. Aquesta decisi\xc3\xb3 retall\xc3\xa0 considerablement la l\xc3\xadnia del front, per\xc3\xb2 tamb\xc3\xa9 implicava abandonar les instal\xc2\xb7lacions defensives que havien preparat durant els darrers mesos a trav\xc3\xa9s de la frontera. Els finlandesos estaven preparant iniciar el seu atac cap al tram m\xc3\xa9s meridional de la frontera, de manera que quan s\'assabentaren que els sovi\xc3\xa8tics abandonaven les seves posicions el 21 d\'agost, se\'ls orden\xc3\xa0 que iniciessin immediatament la persecuci\xc3\xb3. Tot i que la 43a divisi\xc3\xb3 (Major General V. Kirpitsnikov) aconsegu\xc3\xad guarnir les noves posicions al nord i a l\'oest de Viipuri, no van ser capa\xc3\xa7os de prevenir que la 12a divisi\xc3\xb3 finlandesa (coronel Vihma) avanc\xc3\xa9s per la riba dreta del riu Vuoksi i establ\xc3\xads contacte amb la 18a divisi\xc3\xb3, que estava engrandint el seu cap de platja a Vuosalmi, i al vespre del 22 d\'agost, tota la riba dreta es trobava en mans finlandeses. La 123a divisi\xc3\xb3 sovi\xc3\xa8tica (Major General F. Aljabusev) estava defensant el costat sud de Viipuri. La majoria de les tropes de la 123a i de la 115a Divisi\xc3\xb3 de Fusellers (Major General Konjkov), que s\'havia retirat del Vuoksi septentrional, encara estan desorganitzades degut a la r\xc3\xa0pida retirada de les seves posicions. La 4a divisi\xc3\xb3 finlandesa (Coronel Viljanen) avan\xc3\xa7\xc3\xa0 pel canal Saimaa, pressionant la 4a divisi\xc3\xb3 sovi\xc3\xa8tica des del nord. El 23 d\'agost, la 8a finlandesa (Coronel Winell), situada a l\'extrem meridional, havia netejat la riba occidental de la badia de Viipuri al riu Yksp\xc3\xa4\xc3\xa4njoki, i inici\xc3\xa0 els preparatius per travessar-la._NEWLINE_Durant el 23 d\'agost, els finlandesos havien aconseguit avan\xc3\xa7ar 88km des de l\'est cap a Viipuri, per\xc3\xb2 al mat\xc3\xad del 24, les divisions sovi\xc3\xa8tiques 123a i 115a iniciaren una contraofensiva a l\'est de Viipuri, probablement intentant capturar la iniciativa i per for\xc3\xa7ar als finlandesos a retrocedir fins a la riba nord del Vuoksi. Emprant foc d\'artilleria pesant, els sovi\xc3\xa8tics aconseguiren fer retrocedir 5km als finlandesos, per\xc3\xb2 no van poder obrir escletxes al front, i quan arrib\xc3\xa0 la reserva de la 12a divisi\xc3\xb3, el 26\xc3\xa8 regiment, que ja s\'estava despla\xc3\xa7ant per rotar les tropes, els sovi\xc3\xa8tics van haver de retrocedir fins a les seves posicions inicials. El contraatac sovi\xc3\xa8tic fracass\xc3\xa0 per afectar l\'atac previst de la 12a finlandesa, que tall\xc3\xa0 la principal connexi\xc3\xb3 ferrovi\xc3\xa0ria entre Viipuri i Leningrad el 25 d\'agost._NEWLINE_Al mat\xc3\xad del 24 d\'agost, la 8a divisi\xc3\xb3 finlandesa comen\xc3\xa7\xc3\xa0 a travessar la badia de Viipuri i a moure les tropes del 45\xc3\xa8 regiment cap a la pen\xc3\xadnsula de Lihaniemi, assegurant-la el mateix dia. L\'endem\xc3\xa0, continuaren l\'atac i aconseguiren tallar les darreres vies ferrovi\xc3\xa0ries que sortien de Viipuri durant el vespre, aconseguint fer m\xc3\xa9s gran la zona de desembarcament uns quants kil\xc3\xb2metres en totes direccions durant els seg\xc3\xbcents dos dies. La 12a divisi\xc3\xb3 continu\xc3\xa0 la seva ofensiva cap al sud-oest, tallant la carretera principal Viipuri-Leningrad el 27. L\'endem\xc3\xa0, la STAVKA permet\xc3\xa9 al 23\xc3\xa8 Ex\xc3\xa8rcit que es retir\xc3\xa9s de Viipuri i form\xc3\xa9s una nova l\xc3\xadnia defensiva a on, aproximadament, havia estat la L\xc3\xadnia Mannerheim. Les tropes sovi\xc3\xa8tiques comen\xc3\xa7aren la retirada immediatament, i intentaren infructuosament obrir les carreteres. A Yl\xc3\xa4-Somme, aconseguiren obrir-ne una al vespre, despla\xc3\xa7ant diversos camions sota el foc finland\xc3\xa8s. L\'artilleria caus\xc3\xa0 moltes baixes, i poc i poc la carretera esdevingu\xc3\xa9 m\xc3\xa9s i m\xc3\xa9s congestionada fins al punt en qu\xc3\xa8 nom\xc3\xa9s podien passar els homes a peu. Durant els dos dies seg\xc3\xbcents, els sovi\xc3\xa8tics provaren repetidament d\'obrir la l\xc3\xadnia f\xc3\xa8rria sobre la badia de Viipuri, per\xc3\xb2 a darrera hora del vespre del 30 d\'agost, el 3r regiment assol\xc3\xad les posicions de la 8a divisi\xc3\xb3. El motti de Porlampi havia acabat._NEWLINE_Mentre que les temptatives sovi\xc3\xa8tiques d\'obrir el cercle durant l\'endem\xc3\xa0 fracassaren i el setge finland\xc3\xa8s encara era feble, realitzaren un intent final per salvar als homes, abandonant els vehicles i intentant fugir a peu a trav\xc3\xa9s dels boscos. L\'anell ja estava massa atape\xc3\xaft, i nom\xc3\xa9s petits grups aconseguiren fugir en aquesta darrera nit. L\'endem\xc3\xa0 al mat\xc3\xad, les tropes desmoralitzades comen\xc3\xa7aren a rendir-se. Es rendiren 9.000 homes, i 7.000 m\xc3\xa9s van ser enterrats all\xc3\xa0; per\xc3\xb2 12.000 van aconseguir fugir abans no es tanqu\xc3\xa9s l\'anell.\n_START_SECTION_\nAvan\xc3\xa7 fins a l\'antiga frontera\n_START_PARAGRAPH_\nViatjant a trav\xc3\xa9s de la carretera principal i la via f\xc3\xa8rria entre Viipuri i Leningrad, l\'ordre principal de retirar-se i formar una nova l\xc3\xadnia defensiva a l\'antiga L\xc3\xadnia Mannerheim arrib\xc3\xa0 massa tard, mentre que la 12a divisi\xc3\xb3 finlandesa capturava el mateix dia Leip\xc3\xa4suo i segu\xc3\xad l\'avan\xc3\xa7 cap al sud-oest, cap al Llac Kuolemanj\xc3\xa4rvi, i al sud-est, a trav\xc3\xa9s del ferrocarril. Les defenses sovi\xc3\xa8tiques a la carretera principal a Sunna es mantingueren, per\xc3\xb2 els finlandesos les envoltaren superant-les a Munasuo. Les restes de la 123a divisi\xc3\xb3 sovi\xc3\xa8tica aconseguiren mantenir l\'avan\xc3\xa7 finland\xc3\xa8s en algunes posicions, tot i que continuaren retirant-se fins a Leningrad. El mat\xc3\xad del 30 d\'agost, la 12a finlandesa tall\xc3\xa0 el ferrocarril Koivisto-Leningrad a Kuolemanj\xc3\xa4rvi, arribant fins al golf de Finl\xc3\xa0ndia el mateix dia. Tamb\xc3\xa9 a Vammelsuu, tallaren el ferrocarril a, per\xc3\xb2 no aconseguiren tallar la carretera principal. Tamb\xc3\xa9 arribaren al golf en aquest punt l\'endem\xc3\xa0, i l\'atac continu\xc3\xa0 direcci\xc3\xb3 est fins a Terijoki, que va ser capturada al mateix dia i arribaren a l\'antiga frontera, situada al riu Rajajoki l\'endem\xc3\xa0. Les tropes atrapades a Koivisto es retiraren cap a les illes, mentre que la Marina sovi\xc3\xa8tica les evacuava fins a Leningrad. Els darrers defensors de Koivisto van ser evacuats l\'1 de novembre._NEWLINE_Al costat esquerre de la 12a divisi\xc3\xb3, la 18a divisi\xc3\xb3 finlandesa inici\xc3\xa0 el 23 d\'agost un atac cap al sud-est entre Vuoksi i el llac Muolaanj\xc3\xa4rvi. Pel dia 26, ja havien conquerit el primer istme del llac. Mentrestant, les primeres unitats de la 2a divisi\xc3\xb3 estaven rellevant a la 18a a l\'istme entre els llacs Kirkkoj\xc3\xa4rvi i Punnusj\xc3\xa4rvi, i les de la 10a les situades entre el llac Punnusj\xc3\xa4rvi i el riu Vuoksi. Despr\xc3\xa9s que els mottis de les ribes nord-occidentals del llac Ladoga haguessin estat netejats, el I Cos va despla\xc3\xa7ar-se cap al riu Vuoksi, on assum\xc3\xad el comandament de les divisions 10a i 15a. La 18a arrib\xc3\xa0 al segon istme del llac el 27 d\'agost, on descans\xc3\xa0 un dia abans de continuar l\'atac cap a la carretera de Kivennapa, capturant-la el 29. L\'atac continu\xc3\xa0 cap a l\'antiga frontera, on arribaren el 31 d\'agost. La 2a divisi\xc3\xb3 tamb\xc3\xa9 arrib\xc3\xa0 a la frontera el mateix dia. La 10a tingu\xc3\xa9 m\xc3\xa9s problemes a causa del fet que la 198a motoritzada sovi\xc3\xa8tica inici\xc3\xa0 el seu contraatac el 29 d\'agost. L\'atac finland\xc3\xa8s comen\xc3\xa7\xc3\xa0 a adquirir velocitat durant el 30 d\'agost, i la 15a divisi\xc3\xb3 tamb\xc3\xa9 s\'un\xc3\xad a l\'atac des de l\'altra riba del riu Vuoksi. El final de l\xc3\xadnia del ferrocarril de Valkj\xc3\xa4rvi va ser capturat el 31 d\'agost, i donada l\'amena\xc3\xa7a que quedessin atrapades, les tropes sovi\xc3\xa8tiques reberen l\'ordre de retirar-se del costat meridional del Vuoksi fins a l\'antiga frontera. La 15a divisi\xc3\xb3 finlandesa es dedic\xc3\xa0 a perseguir de prop les tropes sovi\xc3\xa8tiques en retirada i el 2 de setembre s\'havia reconquerit tota l\'antiga frontera.\n_START_SECTION_\nPressions alemanyes per atacar Leningrad i final de l\'ofensiva\n_START_PARAGRAPH_\nEl 20 d\'agost, el general Erfurth inform\xc3\xa0 a Mannerheim que el mariscal Keitel li enviaria una carta descrivint on es demanaria als finlandesos que ataquessin Leningrad. Mannerheim al\xc2\xb7leg\xc3\xa0 dificultats pr\xc3\xa0ctiques a la proposta i present\xc3\xa0 l\'oposici\xc3\xb3 dels caps pol\xc3\xadtics i militars a l\'atac. El govern havia decidit pr\xc3\xa8viament que Finl\xc3\xa0ndia no atacaria Leningrad, i nom\xc3\xa9s despr\xc3\xa9s de la pressi\xc3\xb3 dels caps militars acceptaren un petit avan\xc3\xa7 a trav\xc3\xa9s de l\'antiga frontera per capturar millors posicions defensives. Els socialdem\xc3\xb2crates s\'oposaren especialment a la travessa de la frontera. Quan arrib\xc3\xa0 la carta de Keitel, Ryti i Mannerheim prepararen conjuntament una resposta negativa. El 31 d\'agost, Erfurth contact\xc3\xa0 de nou amb Mannerheim i li propos\xc3\xa0 que els finlandesos cancel\xc2\xb7lessin l\'atac cap a la Car\xc3\xa8lia Oriental i que, en canvi, ataquessin Leningrad. Ryti i Mannerheim ho rebutjaren de nou. El 31 d\'agost, Mannerheim don\xc3\xa0 l\'ordre que l\'atac s\'atur\xc3\xa9s a la l\xc3\xadnia des de la desembocadura del riu fins Rajajoki a Ohta. La l\xc3\xadnia exacta entre Ohta i el llac Ladoga s\'ordenaria posteriorment, quan els finlandesos arribaren a l\'antiga frontera. Aix\xc3\xb2 retallava la l\xc3\xadnia del front, sense tenir la necessitat d\'atacar les fortificacions sovi\xc3\xa8tiques al nord de Leningrad. (KaUR). En aquesta darrera fase, els sovi\xc3\xa8tics tenien 6 divisions d\'infanteria i diversos regiments i batallons defensant Leningrad al nord, per\xc3\xb2 tots ells nom\xc3\xa9s tenien la meitat de les seves forces degut a la dura lluita amb els finlandesos._NEWLINE_La 12a divisi\xc3\xb3 finlandesa havia assolit el seu objectiu l\'1 de setembre, per\xc3\xb2 l\'atac es reprengu\xc3\xa9 el dia 2. La 18a divisi\xc3\xb3 finlandesa captur\xc3\xa0 Mainila el mateix dia i Valkeasaari l\'endem\xc3\xa0. Pel 7 de setembre, tant la 18a com la 2a havien assolit els seus objectius entre els rius Rajajoki i Ohta. El comandant del I Cos, coronel M\xc3\xa4kinen, orden\xc3\xa0 a les seves tropes que avancessin a la l\xc3\xadnia Ohta-Llac Lempaalanj\xc3\xa4rvi-Antiga frontera al llac Ladoga amb un afegit, que si es trobaven amb una forta defensa, l\'ofensiva es podia aturar all\xc3\xa0. El 4 de setembre s\'inici\xc3\xa0 l\'atac, i el 6, la 10a divisi\xc3\xb3 aconsegu\xc3\xad encerclar i destruir el 941\xc3\xa8 regiment sovi\xc3\xa8tic a Kirjasalo. Finalment, el 9 de setembre s\'arrib\xc3\xa0 a la l\xc3\xadnia prevista i els finlandesos comen\xc3\xa7aren a establir posicions defensives._NEWLINE_Els comandants militars sovi\xc3\xa8tics aprengueren r\xc3\xa0pidament de la pressi\xc3\xb3 finlandesa, i el 5 de setembre, dues divisions van ser traslladades de l\'istme de Car\xc3\xa8lia al sud de la ciutat, contra els alemanys. Si b\xc3\xa9 les tropes finlandeses situades a l\'istme de Car\xc3\xa8lia no van participar activament al setge de Leningrad, la seva exist\xc3\xa8ncia contribu\xc3\xad al setge en obstaculitzar que la ciutat pogu\xc3\xa9s rebre subministraments al voltant i a trav\xc3\xa9s del llac Ladoga._NEWLINE_L\'istme va ser reconquerit per la Uni\xc3\xb3 Sovi\xc3\xa8tica durant la Quarta ofensiva estrat\xc3\xa8gica de 1944.'